WP mors met futlose Leeus op NuwelandIn die Kaap is daar Vrydagaand met ongeloof verwys na die Goue Leeus se sogenaamde gebrek aan diepte. Dit is snert. Dit is wel verstaanbare kommentaar ná die loesing van 39-3 wat die Westelike Provinsie die Leeus op Nuweland in ŉ Curriebekerwedstryd toegedien het. Maar ŉ gebrek aan diepte? Nee. ŉ Gebrek aan toewyding, ook aan konsentrasie, en miskien ŉ traak-my-nie-agtigheid wat gelei het tot swak samespel, op die aanval sowel as die verdediging, het die Leeus werklik tweederangs laat lyk. Die Leeus het met ŉ ervare span op die veld gedraf, wat met ŉ enkele uitsondering almal al Superrugby gespeel het. En die Leeus is immers die konings van Superrugby in Suid-Afrika. Rustyd was die WP reeds 22-3 voor, ondanks die besit en gebied wat die Leeus in die eerste 40 minute geniet het. Die WP se goeie verdediging, en gepaardgaande foute deur die besoekers, het dit egter toe reeds eenrigting-verkeer gemaak. Hulle hanteerwerk, ŉ gewaande sterkpunt, was heelwat swakker as middelmatig en die onvermoë om geleenthede te skep het algaande ingewerk op die span wat hoe later hoe vrotter vertoon het. ♦ Maar volpunte aan die WP. Hulle het soos tiere verdedig, hulle kanse gebruik en hulle Skotse senter Huw Jones het gewys dat hy weer reg is vir groot dinge oorsee ná sy besering. ♦ Die WP is nou ná ŉ stadige begin in die Curriebekerreeks in die derde plek op die punteleer en ná hulle goeie sege verlede naweek teen die Blou Bulle en nou teen die Leeus glo hulle nou hulle kan die Goue Beker hulle s’n maak. Puntemakers – WP (22) 39: Drieë: Huw Jones 2, Cobus Wiese, Seabelo Senatla 2, Jano Vermaak. Doelskoppe: SP Marais, Damian Willemse 2. Strafdoel: Willemse. Goue Leeus 3 (3): Strafdoel: Jaco van der Walt.